VEGA præsenterer **Den forrygende dagligdagsdiva Barbara Moleko indtager Store VEGA**

*Hun hitter med “Dum for dig” og “Klar til kærlighed” og gav et brag af en popkoncert i Lille VEGA i januar, og nu kan VEGA offentliggøre, at Barbara Moleko vender tilbage – denne gang i Store VEGA – til september.*

Den sprudlende dansk-sydafrikanske popsangerinde [Barbara Moleko](http://barbaramoleko.dk) gav i januar måned en komplet udsolgt koncert i Lille VEGA, som Politiken efterfølgende gav fem hjerter under overskriften: *”Dagligdagsdiva lagde publikum for sine forrygende klodsede fødder”.* Lørdag den 28. september er Barbara Moleko tilbage i VEGA, hvor hun for første gang indtager scenen i VEGAs store sal.

**Lykken er…**
Sidste år udsendte Barbara Moleko sit debutalbum *Lykken er…* til stor ros fra anmelderne. Hos Gaffa lød det: *”Dansk-sproget soul-musik får et nøk opad”*, mens B.T. pegede på, at den unge debutant skriver *”popsange, der alle rummer mere end man umiddelbart tror”*, og Information beskrev musikken som *”kælent, vegansk, men også på randen til det skøre og skæve”* og konstaterede: *”Velkommen til, Barbara Moleko. Du har en stemme, der fortjener at blive hørt”*.

Fra albummet har Barbara hittet med “[Dum for dig](http://www.youtube.com/watch?v=zJNAz8O6a9w)”, der sikrede hende en guldplade, og netop nu er hun ude med den helt nye single “Klar til kærlighed”.

**Turnétravl dame**
Flere tusinde har hørt Barbara Moleko i løbet af sidste år, hvor hun var med på L.O.C.’s omfangsrige danmarksturné, ligesom hun stod for den sprøde soulvokal på L.O.C. og hendes fælles hit ”[Helt min egen](http://www.youtube.com/watch?v=dP6EkoXM-uo)”.

Netop nu er Barbara i gang med en forårsturné, der bringer hende rundt i hele landet, inden sommerens festivaler i Skanderborg, Jelling, Nibe m.m. står for døren.

Lørdag den 28. september kan Barbara Moleko og hendes lækre vokal, festlige hits og solide sangskrivning imidlertid opleves inden døre for første gang i Store VEGA.

**Fakta om koncerten**
Barbara Moleko (DK)
Lørdag den 28. september kl. 20
Store VEGA, Enghavevej 40, 1674 Kbh. V
160 kr. + gebyr
Forsalg via VEGAs hjemmeside, Billetnet og på posthuset.
[Læs mere og køb billet til koncerten med Barbara Moleko.](http://vega.dk/arrangementer/barbara-moleko-10915.html)